Vyriausybė delsė užmegzti ryšį su protestuotojais ir pasiekti kompromisą. Per demonstracijas keli tarptautinio lygmens lyderiai, įskaitant JT Generalinį Sekretorių Ban Ki-mooną, Jungtinės Karalystės ministrą pirmininką Davidą Cameroną ir ES vyriausiąją įgaliotinę Catherine Ashton, paskelbė pareiškimus, kuriais ragino abi šalis elgtis nuosaikiai ir stengtis taikiai išbristi iš politinės aklavietės.

Pasibaigus viešoms konsultacijoms, birželio 20–29 d. pilietinės visuomenės grupė „Occupy Central with Love and Peace“ surengė neoficialų referendumą. Jame balsavo gerokai daugiau žmonių, nei tikėtasi – beveik 800. Dauguma pritarė tam, kad kandidatus skirtų pilietinės ir politinės partijos. Rugpjūčio mėn. Vyriausybę remianti pilietinės visuomenės grupė „Aljansas už taiką ir demokratiją“ surinko 1,5 mln. parašų prieš judėjimo „Occupy Central“ kampaniją ir už Vyriausybės kryptį. Tarp pasirašiusiųjų – vyriausybės vadovas Leung Chun-yingas ir kiti vyresnieji pareigūnai.

Laikydamasi suverenumo principo ES yra pasirengusi bendradarbiauti rinkimų reformos klausimais – be kita ko dalyvauti tarpparlamentiniuose mainuose ir dalytis su demokratiniais pokyčiais susijusia praktine patirtimi.

ES tikisi, kad konstruktyvios diskusijos padės Honkongui laiku susitarti dėl demokratiškos, teisingos, atviros ir skaidrios rinkimų sistemos. ES taip pat tikisi, kad po to nedelsiant bus pradėta rengtis įvesti visuotinę rinkimų teisę, taikytiną per 2020 m. visų Teisėkūros tarybos narių rinkimus.

Europos Sąjungai svarbi Honkongo ateitis, todėl, laikydamasi Pagrindinio įstatymo, ji pritaria tam, kad vyriausybės vadovas 2017 m. ir Teisėkūros taryba 2020 m. būtų renkami įvedus visuotinę rinkimų teisę. ES remia Honkongo žmonių norą aktyviai dalyvauti politiniame gyvenime ir turėti tikrą galimybę rinkti vyriausybės vadovą per 2017 m. ir vėlesnius rinkimus. Už savo veiksmus atskaitinga Vyriausybė padeda užtikrinti stabilumą ir klestėjimą, užtikrinti pagrindines teises ir laisves, taip pat išlaikyti Honkongo, kaip pagrindinio tarptautinio verslo centro, padėtį ir konkurencingumą. Visuotinė rinkimų teisė padėtų Vyriausybei įgyti didesnę visuomenės paramą ir didesnį teisėtumą siekiant Honkongo ekonominių tikslų ir sprendžiant socialines problemas.

Honkongas yra pasiekęs lemiamą demokratinio vystymosi etapą – jame vyksta precedento neturintys protestai, taip pat įvairesnės ir aktyvesnės diskusijos, per kurias atsiskleidžia tiek politiniai, tiek socialiniai ir ekonominiai skirtumai. ES pakartoja esanti įsipareigojusi remti demokratiją, įskaitant teisinės valstybės principo laikymąsi, teismų nepriklausomumą, pagrindines laisves ir teises, skaidrumą, taip pat informacijos ir saviraiškos laisvę Honkonge.

Teisminės institucijos toliau rodė esančios nepriklausomos ir nuosekliai besilaikančios tinkamo proceso. Kilus didelio masto pilietinio nepaklusnumo kampanijai Vyriausybė, ekonomikos subjektai ir visa visuomenė toliau vadovavosi teisinės valstybės principu. Toliau buvo tvirtai kovojama su korupcija: buvo nuteisti du aukšto rango asmenys, gero valdymo rodikliai buvo teigiami. Be dviejų incidentų, per tris mėnesius trukusius kovos už demokratiją protestus gatvėse policijos pareigūnai elgėsi profesionaliai, jėga naudota proporcingai. Nors išpuoliai prieš žiniasklaidos atstovus kėlė vis didesnį susirūpinimą, žiniasklaidos laisvė buvo toliau saugoma. Laisvosios rinkos ekonomikos sistema toliau buvo veiksminga ir Honkongas išliko konkurencingu tarptautinio verslo centru ir svarbiausiu verslo ryšių su žemynine Kinija centru.

2014 m. gegužės 8 d. Jungtinių Tautų Ekonomikos, socialinių ir kultūrinių teisių komitetas išreiškė susirūpinimą ir pateikė rekomendacijų dėl to, kad: i) nėra visuotinių žmogaus teisių institucijų ir išsamių teisės aktų; ii) daugėja problemų dėl imigracijos, o pabėgėliams, prieglobsčio prašytojams ir darbuotojams migrantams neteikiama apsauga; iii) trūksta socialinio būsto ir didėja Honkongo gyventojų socialiniai ir ekonominiai skirtumai.

Remiantis šia nepriklausomos tyrimų bendrovės atlikta apklausa, tik 1,5 proc. respondentų nurodė susidūrę su korupcija per pastaruosius 12 mėnesių. 81 proc. respondentų manė, kad Nepriklausoma kovos su korupcija komisija yra veiksminga, o 97 proc. – kad ji nusipelno jų paramos. 2014 m. minėta komisija 114-oje bylų ištyrė 222 asmenų elgesį. Apkaltinamieji nuosprendžiai pateikti dėl 85 proc. šių asmenų (palyginti su 78 proc. 2013 m.), 87-uose proc. bylų (palyginti su 81 proc. 2013 m.). Iš visų 2014 m. gautų skundų dėl korupcijos 63 proc. buvo susiję su privačiuoju sektoriumi, 30 proc. – su Vyriausybės padaliniais, 7 proc. – su viešosiomis institucijomis.

Apskritai buvo laikoma, kad korupcija, įskaitant valstybės tarnybos sritį, buvo kontroliuojama tinkamai. Nors organizacijos „Transparency International“ 2014 m. korupcijos suvokimo indekse Honkongas ir smuktelėjo per dvi vietas žemyn į 17 vietą (iš 175 šalių), kovos su korupcija sistema išliko tvirta ir atspari.

Per protestus už įvairius pažeidimus iš viso sulaikyti 955 asmenys. Policija siekė baigti visus tyrimus per tris mėnesius. Iki šiol sulaikyta ir, kol vykdomas tyrimas, paleista 30 protestų lyderių.

Balandžio mėn. Teisėkūros tarybos pirmininkas vadovavo teisės aktų leidėjų delegacijai, vykusiai į Šanchajų susitikti su vyresniaisiais centrinės valdžios pareigūnais aptarti teisės aktų reformą. Birželio ir lapkričio mėn. radikalūs protestuotojai įsiveržė į Honkongo Teisėkūros tarybos kompleksą, dėl to keli Teisėkūros tarybos darbuotojai patyrė sužalojimų, apgadinta dalis komplekso.

Vykdomosios ir įstatymų leidžiamosios valdžios santykiai 2014 m. darėsi vis labiau įtempti: opozicijos teisės aktų leidėjai vykdė nebendradarbiavimo kampaniją ir trikdė darbą, siekdami blokuoti Vyriausybės iniciatyvas. Teisėkūros tarybos pirmininkas kelis kartus pasinaudojo diskrecija diskusijoms nutraukti. Dėl to buvo pareikštas skundas ir teismo sprendimas buvo palankus pirmininkui. Būtų naudinga parengti aiškesnes rašytines Teisėkūros tarybos diskusijų taisykles.

Paskelbus viešas konsultacijas dėl kovos su diskriminacija teisės aktų peržiūros, Lygių galimybių komisija gavo 100 000 pastabų. 2015 m. antrą pusmetį ši komisija Vyriausybei pateiks ataskaitą su rekomendacijomis. Ji taip pat pateiks rekomendacijų dėl lesbiečių, gėjų, biseksualių, translyčių ir interseksualių (LGBTI) asmenų lygių galimybių užtikrinimo teisės aktais bei praktinėmis priemonėmis. Honkongas vykdo teisės aktų dėl tos pačios lyties asmenų santuokos ir santuokos su translyčiais asmenimis peržiūrą.

Žingsnis tinkama linkme žengtas, kai po nuolatinių tautinių mažumų gynimo grupių reikalavimų Vyriausybė nustatė specialias taisykles, susijusias su mokymo programomis, taikytinomis moksleiviams, kuriems kinų kalba nėra gimtoji. Taigi nuo 2014–2015 mokslo metų Kinijos vyriausybė pradinėse ir vidurinėse mokyklose įvedė kinų kaip pirmosios užsienio kalbos mokymo programą ir parengė atitinkamą mokymosi medžiagą bei vertinimo priemones.

Spalio 23 d. Jungtinių Tautų Moterų diskriminacijos panaikinimo komitetas rekomendavo Honkongui sustiprinti Moterų komisijos įgaliojimus ir didinti moterų dalyvavimą viešajame ir politiniame gyvenime. JT komitetas taip pat paragino dėti daugiau pastangų kovojant su pagrindinėmis prekybos moterimis ir mergaitėmis priežastimis ir priimant kovos su prekyba žmonėmis teisės aktus. Komitetas taip pat rekomendavo geriau nuo diskriminacijos ir darbdavių bei darbuotojų paieškos ir įdarbinimo agentūrų išnaudojimo saugoti namų ūkio darbuotojas iš užsienio.

Imtasi konkrečių priemonių, kuriomis siekta didinti lyčių lygybę – pareikalauta, kad rengdami Vyriausybės politiką visi Vyriausybės padaliniai naudotųsi lyčių aspekto integravimo kontroliniu sąrašu. Vyriausybė taip pat įsipareigojo patariamosiose ir valstybinėse organizacijose dirbančių moterų dalį padidinti nuo 30 proc. iki 35 proc. Gruodžio 18 d. Teisėkūros taryba iš dalies pakeitė Įstatymą dėl užimtumo – privačiojo sektoriaus darbuotojams vyrams suteikė teisę į tėvystės atostogas, trunkančias iki trijų dienų.

Žiniasklaida

Balandžio 23 d. paskelbtas pirmasis Honkongo spaudos laisvės indeksas. Jis parodė, kad žurnalistai spaudos laisvę Honkonge vertina 42 balais iš 100, o visuomenė – šiek tiek geriau, 49,4 balais. Didelį susirūpinimą toliau kėlė vidinė cenzūra. Žurnalistai vidinę cenzūrą įvertino 6,9 balais (skalėje nuo 0 iki 10, kurioje 10 reiškė „labai dažna“), visuomenė – 5,4 balais. Žurnalistai savininkų arba valdybos spaudimą įvertino 6,5 balais, visuomenė – 6,2 balais.

2014 m. liepos mėn. Honkongo žurnalistų asociacija paskelbė 21 metinę ataskaitą „Varžoma spaudos laisvė. Didelė grėsmė saviraiškos laisvei Honkonge“. Ataskaitoje nurodyta, kad 2014 m. spaudos laisvės požiūriu buvo prasčiausi metai per kelis dešimtmečius. Žurnalistai ne kartą užpulti, įskaitant žiaurų vasario mėn. išpuolį prieš buvusį laikraščio „Ming Pao Daily News“ vyriausiąjį redaktorių Keviną Lau. Keli žurnalistai buvo atleisti, kiti kritiškesni žurnalistai paskirti dirbti mažesnio visuomenės atgarsio susilaukiančiose srityse. Dėl to iškilo pavojus leidinių redakciniam vientisumui. Nuo rugsėjo 22 d. iki spalio 29 d. minėta asociacija užregistravo 24 išpuolius prieš žurnalistus ir apkaltino policiją perdėtu jėgos naudojimu ir žiniasklaidos veiklos varžymu. Spalio 26 d. vyriausybės vadovas ir Honkongo vyriausybė griežtai pasmerkė incidentą, per kurį nežinomi asmenys užpuolė žurnalistus. Ne kartą užpultas opozicijos žiniasklaidos priemonių savininkas Jimmy Lai, 2014 m. pabaigoje kėsintasi jį padegti.

Honkongo vyriausybei nusprendus nesuteikti nemokamos televizijos licencijos vienam novatoriškiausių pareiškėjų, Honkongo televizijos tinklui, gerokai susirūpinta dėl elektroninės žiniasklaidos laisvės.

Tarptautinės grupės taip pat pranešė, kad Honkongo spaudos laisvė sumenko. Organizacija „Žurnalistai be sienų“ Honkongui pagal spaudos laisvę skyrė 61 vietą pasaulyje (palyginti su 58 vieta 2013 m. ir 18 vieta 2002 m.). Organizacija pažymėjo, kad „dėl didėjančios ekonominės galios Kinija gali didinti savo įtaką Honkongo, Makao ir Taivano žiniasklaidai. [...] Žiniasklaidos nepriklausomumui šiose trijose teritorijose šiuo metu kyla pavojus.“

Nors Honkongo žiniasklaida toliau veikė laisvai ir joje buvo reiškiami patys įvairiausi požiūriai, politinis ir ekonominis spaudimas gali kelti pavojų redakciniam nepriklausomumui. Susirūpinimą kelia ir agresija prieš žurnalistus, kartais net sunkūs išpuoliai. Atitinkamos institucijos turi toliau atidžiai stebėti padėtį.

Ekonominė raida

Honkongas toliau klestėjo ir buvo Rytų Azijos tarptautinis finansų ir prekybos centras, kuriam buvo palankus spartus Kinijos ir Azijos ekonomikos vystymasis. Honkongas išliko viena didžiausių prekybos vertybiniais popieriais, privačiojo kapitalo, turto valdymo ir užsienio valiutų rinkų pasaulyje. Iki 2014 m. pabaigos Honkongo vertybinių popierių rinka buvo trečia pagal dydį Azijoje. Pagal rinkos kapitalizaciją Honkongui teko septinta vieta pasaulyje. Honkongas buvo antras pagal dydį privataus kapitalo centras Azijoje – 2014 m. rugsėjo mėn. pabaigoje jis valdė apie 21 proc. viso regiono kapitalo fondo. Tarptautinių atsiskaitymų banko trejų metų apžvalgos duomenimis, Honkongas buvo penkta pagal dydį pasaulyje užsienio valiutos rinka – grynoji dienos valiutų sandorių apyvarta 2013 m. siekė 275 mlrd. JAV dolerių. Metų pabaigoje padaugėjus sandorių, pagal kapitalo didinimą (pradinį viešą akcijų platinimą) 2014 m. Honkongas atsidūrė antroje vietoje po Niujorko.

Honkongas taip pat yra vienas didžiausių tiesioginių užsienio investicijų gavėjų ir šaltinių pasaulyje. Remiantis 2014 m. Jungtinių Tautų prekybos ir plėtros konferencijos 2014 m. pasaulio investicijų ataskaita, Honkongas buvo antras pagal dydį tiesioginių užsienio investicijų gavėjas Azijoje po Kinijos ir trečias pagal dydį tokių investicijų šaltinis Azijoje po Japonijos ir Kinijos. Pasiekti gerų rezultatų Honkongui padėjo jo institucijos, vieta, paslaugų sektoriaus žinios, taip pat teisinės valstybės principas. 2014 m. vyko glaudesnė ekonominė integracija su žemynine Kinija, toliau buvo plėtojamas verslas ženminbi juaniais nežemyninėje Kinijoje ir siejamos Honkongo ir Šanchajaus vertybinių popierių biržos, o žemyninės Kinijos įmonės Honkonge nemažai investavo. Honkongas buvo toliau gerai vertinamas daugelyje pasaulinių ekonominės laisvės ir konkurencingumo tyrimų.

2014 m. Honkongo realusis BVP padidėjo 2,3 proc. (2013 m. jis padidėjo 2,9 proc.). Augimą daugiausia skatino vidaus vartojimas ir paslaugų eksportas. Darbo rinka buvo atspari: beveik visus metus nedarbo lygis išliko 3,3 proc. arba mažesnis. Vartotojų kainų infliacija 2014 m. padidėjo 4,4 proc. Palyginti su ankstesniais metais, bendras prekių eksportas 2014 m. padidėjo 3,2 proc. (2013 m. jis padidėjo 3,6 proc.). 2014 m. apsilankė 12 proc. daugiau turistų – 60,8 mln. Teiginių, kad judėjimas „Occupy Central“ turėjo įtakos ekonomikai, ekonominiai duomenys nepatvirtino, nors protesto zonose veikusios bendrovės ir nukentėjo. Sulėtėjus Kinijos ekonomikos augimui ir žemyninei Kinijai kovojant su korupcija, Honkongo mažmeninės prekybos sektoriaus tempas sulėtėjo dar gerokai prieš demonstracijas – turistai pirko gerokai mažiau populiarių prabangos prekių (pvz., juvelyrinių dirbinių ir laikrodžių) – užregistruotas dviženklis sumažėjimas.

Toliau buvo plėtojami Honkongo ir žemyninės Kinijos ekonominiai santykiai – toliau buvo vykdoma tarpusavio prekyba ir investicijos ir Honkongas toliau vystėsi kaip sandorių ženminbi juaniais centras nežemyninėje Kinijoje. YAR buvo laikomos didžiausios ženminbi juanių atsargos už Kinijos ribų (2014 m. – daugiau nei 1 trln. CNY). 2014 m. lapkričio mėn., centrinei valdžiai sutikus, Honkongo pinigų institucija panaikino valiutos keitimo dienos normą (20 000 CNY) Honkongo gyventojams. Šio reguliavimo pokytis paskatino laisvesnį ženminbi juanių srautą tarp žemyninės ir nežemyninės Kinijos rinkų ir, tikimasi, paskatins ženminbi juanių rinkos nežemyninėje Kinijoje augimą. Honkongas naudojasi nemažu pradininko pranašumu, tačiau centrinė valdžia palaipsniui vykdo vis daugiau sandorių ženminbi juaniais kituose finansų centruose, tad konkurencija didėja.

Honkongas toliau buvo Kinijos kapitalo rinkų reformos „bandymų laukas“. 2014 m. lapkričio 17 d. pradėta vykdyti programa „Shanghai-Hong Kong Stock Connect“. Tai bandomoji abipusio patekimo į rinką programa, kuria naudodamiesi Honkongo ir žemyninės Kinijos investuotojai gali prekiauti vieni kitų rinkose esančiomis akcijomis ir atsiskaityti už jas tarpininkaujant jų vidaus rinkos kliringo organizacijai. Nors pradiniu laikotarpiu prekiauta vangiai, galima tikėtis, kad išplėtota programa paskatins Kinijos investicijas į Honkongą ir atvirkščiai. Taip pat tikimasi, kad ji padidins Kinijos kapitalo rinkų integraciją į pasaulio ekonomiką. Programa parodė, kad Honkongas išties yra pagrindinis sandorių ženminbi juaniais centras nežemyninėje Kinijoje.

Bendradarbiauta ne tik finansų srityje – gruodžio 18 d. Honkongas ir Kinija pasirašė papildomą susitarimą pagal Glaudesnės ekonominės partnerystės susitarimą (CEPA), kurio tikslas – liberalizuoti Guangdongo provincijos ir Honkongo tarpusavio prekybą paslaugomis. Susitarimas visai Kinijai pateiktas kaip bazinio prekybos paslaugomis liberalizavimo pavyzdys.

2011 m. Centrinė vyriausybė paskelbė sieksianti iki dvyliktojo nacionalinio penkerių metų plano įgyvendinimo pabaigos 2015 m. užtikrinti bazinį žemyninės dalies ir Honkongo tarpusavio prekybos liberalizavimą.

Kalbant apie išorės santykius, Honkongas aktyviai dalyvavo Pasaulio prekybos organizacijoje (PPO) ir toliau siekė liberalizuoti pasaulio prekybą. Be to, Honkongas buvo pirmasis PPO narys, pranešęs PPO, kad visos Susitarimo dėl palankesnių prekybos sąlygų sudarymo nuostatos laikomos A kategorijos įsipareigojimais. Honkongas taip pat dalyvavo derybose dėl Susitarimo dėl informacinių technologijų, Susitarimo dėl prekybos paslaugomis ir Susitarimo dėl ekologiškų prekių. Siekdamas papildyti savo sudarytų laisvosios prekybos susitarimų sistemą, 2014 m, liepos mėn. Honkongas pradėjo derybas dėl tokio susitarimo su Pietryčių Azijos valstybių asociacija (ASEAN).

Honkongo vyriausybė įsipareigojo išlaikyti tvarų ekonomikos augimą, nes tai būtina sprendžiant būsto, skurdo, visuomenės senėjimo ir aplinkosaugos problemas. 2013 m. paskelbus pirmuosius duomenis apie žemiau skurdo ribos gyvenančių gyventojų dalį (15,2 proc.), Vyriausybės politikos tikslas buvo didinti užimtumą ir gerinti socialinės gerovės sistemą. Tarp konkrečių skurdo mažinimo priemonių 2014 m. buvo Mažas pajamas gaunančių šeimų išmokų schema ir vienkartinė subsidija mažas pajamas gaunančių asmenų grupėms. 2014 m. pagal Bandomąją vyresnio amžiaus žmonių sveikatos priežiūros paslaugų talonų sistemą parama padidinta iki 2 000 HKD ir vyresnio amžiaus piliečiams suteikta naujų nuolaidų viešojo transporto srityje. Vyriausybė įsigijo stacionarinės globos įstaigų Šendžene ir tarėsi dėl panašios tvarkos kitose žemyninės Kinijos vietovėse.